[pic] | COMISIA COMUNITĂŢILOR EUROPENE |

Bruxelles, 3.4.2008

COM(2008) 168 final

2008/0065 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 1405/2006 de stabilire a măsurilor specifice în domeniul agriculturii în favoarea insulelor mici din Marea Egee și de rectificare a Regulamentului (CE) nr. 1782/2003

(prezentată de Comisie)

EXPUNERE DE MOTIVE

La 18 septembrie 2006, Consiliul a adoptat Regulamentul (CE) nr. 1405/2006 de stabilire a măsurilor specifice în domeniul agriculturii în favoarea insulelor mici din Marea Egee.

Acest regulament stabilește două linii de sprijin, și anume ajutoare în favoarea regimului specific de aprovizionare și ajutoare în favoarea producțiilor agricole locale.

Prima dintre aceste două linii este de fapt menită să pună la dispoziție produse care sunt esențiale pentru consumul uman, (articolul 3), pentru fabricarea altor produse sau ca inputuri agricole, creând astfel un regim specific de aprovizionare având drept scop reducerea dificultăților legate de situația geografică deosebită a unor insule din Marea Egee care impune costuri de transport suplimentare. Aceste produse esențiale sunt incluse în anexa I la tratat. Prin urmare, articolul 3 ar trebui modificat pentru a cuprinde trimiterea la anexa I în cauză, prin aceasta limitând domeniul de aplicare al articolului numai la aceste produse.

A doua linie de sprijin, (articolul 7), introduce măsuri în favoarea producțiilor agricole locale în general, având astfel un domeniu de aplicare mai mare decât articolul 3. Prin urmare, articolul 7 ar trebui modificat pentru a include trimiterea la partea a treia titlul II din tratat, cuprinzând astfel produsele solului, cele animaliere și pescărești, precum și produsele care au suferit o primă transformare și se află în raport direct cu aceste produse.

Mai mult, majoritatea măsurilor la care se face referire în capitolul III din Regulamentul (CE) nr. 1405/2006 constituie plăți directe și, ca atare, ar trebui să se facă trimitere la ele în Regulamentul (CE) nr. 1782/2003 al Consiliului. În urma unei greșeli, intrarea cu privire la insulele din Marea Egee a fost eliminată din anexa I la Regulamentul (CE) nr. 1782/2003 prin articolul 20 alineatul (3) din Regulamentul (CE) nr. 1405/2006. Prin urmare, anexa I ar trebui modificată, cu efect de la data aplicării Regulamentului (CE) nr. 1405/2006.

Articolul 6 din Regulamentul (CE) nr. 1405/2006 stabilește procedura de adoptare a normelor de aplicare a capitolului II din Regulamentul (CE) nr. 1405/2006. Deoarece o dispoziție asemănătoare este prevăzută la articolul 14 din regulamentul menționat cu privire la punerea în aplicare a regulamentului în toate elementele sale, articolul 6 ar trebui eliminat.

În sfârșit, articolul 9 litera (e) din Regulamentul (CE) nr. 1405/2006 se referă, printre alte chestiuni care trebuie incluse în programul de sprijin, la dispozițiile referitoare la controale și sancțiuni administrative. Cu toate acestea, dispozițiile naționale referitoare la controale și sancțiuni administrative nu pot constitui obiectul aprobării în cadrul programului comunitar de sprijin acordat insulelor mici din Marea Egee. Aceste măsuri naționale pot fi doar comunicate Comisiei, în conformitate cu articolul 16 din regulamentul în cauză. Prin urmare, articolul 9 litera (e) ar trebui modificat astfel încât să excludă orice dispoziții privind controalele și sancțiunile administrative care trebuie cuprinse în programul prezentat de către autoritățile competente din Grecia.

Ținând seama de cele de mai sus, cerem permisiunea de a rectifica problemele descrise.

În acest sens, alăturat veți găsi un proiect de regulament al Consiliului de modificare a Regulamentului (CE) nr. 1405/2006, precum și toate documentele necesare pentru inițierea respectivei proceduri.

Regulamentul nu modifică sursele finanțării sau intensitatea ajutorului comunitar.

2008/0065 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 1405/2006 de stabilire a măsurilor specifice în domeniul agriculturii în favoarea insulelor mici din Marea Egee și de rectificare a Regulamentului (CE) nr. 1782/2003

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 37,

având în vedere propunerea Comisiei,

având în vedere avizul Parlamentului European,

întrucât:

(1) Articolul 1 din Regulamentul (CE) nr. 1405/2006 al Consiliului[1] stabilește domeniul de aplicare al regulamentului și definește noțiunea de „insule mici”. Experiența câștigată prin aplicarea regulamentului în cauză arată că domeniul de aplicare al regulamentului ar trebui adaptat.

(2) Articolul 3 din Regulamentul (CE) nr. 1405/2006 instituie un regim specific de aprovizionare în vederea reducerii dificultăților legate de situația geografică deosebită a unor insule din Marea Egee care impune costuri de transport suplimentare legate de furnizarea de produse esențiale pentru consumul uman, pentru fabricarea altor produse sau ca inputuri agricole. Aceste produse esențiale sunt incluse în anexa I la tratat. Prin urmare, articolul 3 ar trebui modificat astfel încât să cuprindă trimiterea la anexa I în cauză, prin aceasta limitând domeniul de aplicare al articolului numai la aceste produse.

(3) Articolul 6 din Regulamentul (CE) nr. 1405/2006 stabilește procedura de adoptare a normelor de aplicare a capitolului II din Regulamentul (CE) nr. 1405/2006. Deoarece o dispoziție asemănătoare este prevăzută la articolul 14 din regulamentul menționat cu privire la punerea în aplicare a regulamentului în toate elementele sale, articolul 6 ar trebui eliminat.

(4) Articolul 7 din Regulamentul (CE) nr. 1405/2006 introduce măsuri în favoarea producțiilor agricole locale în general, având astfel un domeniu de aplicare mai mare decât articolul 3. Prin urmare, articolul 7 ar trebui modificat pentru a include trimiterea la partea a treia titlul II din tratat, cuprinzând astfel produsele solului, cele animaliere și pescărești, precum și produsele care au suferit o primă transformare și se află în raport direct cu aceste produse.

(5) Articolul 9 litera (e) din Regulamentul (CE) nr. 1405/2006 se referă, printre alte chestiuni care trebuie incluse în programul de sprijin, la dispozițiile referitoare la controale și sancțiuni administrative. Cu toate acestea, dispozițiile naționale referitoare la controale și sancțiuni administrative nu pot constitui obiectul aprobării în cadrul programului comunitar de sprijin acordat insulelor mici din Marea Egee. Aceste măsuri naționale pot fi doar comunicate Comisiei, în conformitate cu articolul 16 din regulamentul în cauză. Prin urmare, articolul 9 litera (e) ar trebui modificat astfel încât să excludă orice dispoziții privind controalele și sancțiunile administrative care trebuie cuprinse în programul prezentat de către autoritățile competente din Grecia.

(6) Prin urmare, Regulamentul (CE) nr. 1405/2006 ar trebui modificat în consecință.

(7) Majoritatea măsurilor la care se face referire în capitolul III din Regulamentul (CE) nr. 1405/2006 constituie plăți directe și, ca atare, ar trebui să se facă trimitere la ele în Regulamentul (CE) nr. 1782/2003 al Consiliului[2]. În urma unei greșeli, intrarea cu privire la insulele din Marea Egee a fost eliminată din anexa I la Regulamentul (CE) nr. 1782/2003 prin articolul 20 alineatul (3) din Regulamentul (CE) nr. 1405/2006. Prin urmare, anexa I ar trebui modificată, cu efect de la data aplicării Regulamentului (CE) nr. 1405/2006,

ADOPTĂ PREZENTUL REGULAMENT:

Articolul 1

Regulamentul (CE) nr. 1405/2006 se modifică după cum urmează:

(1) La articolul 1, alineatul (1) se înlocuiește cu următorul text:

"1. Prezentul regulament stabilește măsuri specifice privind agricultura, pentru a remedia dificultățile cauzate de distanța și natura insulară a insulelor mici din Marea Egee, denumite în continuare „insulele mici”.

(2) La articolul 3, alineatul (1) se înlocuiește cu următorul text:

"1. Se instituie un regim specific de aprovizionare pentru produsele agricole prevăzute de anexa I la tratat („produsele agricole”), esențiale în regiunile ultraperiferice pentru consumul uman, pentru fabricarea de alte produse sau ca inputuri agricole.”

(3) Articolul 6 se elimină.

(4) La articolul 7, alineatul (1) se înlocuiește cu următorul text:

"1. Programul de sprijin cuprinde măsurile necesare pentru asigurarea continuității și dezvoltării producțiilor agricole locale în insulele mici, în cadrul domeniului de aplicare al părții a treia titlul II din tratat.”

(5) Articolul 9 litera (e) se înlocuiește cu următorul text:

„(e) măsurile luate pentru asigurarea unei aplicări eficiente și corespunzătoare a programului, inclusiv în materie de publicitate, de monitorizare și de evaluare;”

Articolul 2

În anexa I la Regulamentul (CE) nr. 1782/2003 se adaugă intrarea următoare după POSEI:

"

Insulele din Marea Egee | Capitolul III din Regulamentul (CE) nr. 1405/2006 al Consiliului (*******) | Plăți directe în sensul articolului 2 din prezentul regulament, vărsate în temeiul măsurilor stabilite în programe |

(*******) JO L 265, 26.9.2006, p. 3.” |

Articolul 3

Prezentul regulament intră în vigoare în ziua următoare datei publicării în Jurnalul Oficial al Uniunii Europene .

Cu toate acestea, articolul 2 se aplică de la 1 ianuarie 2007.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles, […]

Pentru Consiliu

Președintele

[1] JO L 265, 26.9.2006, p.1.

[2] JO L 270, 21.10.2003, p. 1, Regulament modificat ultima dată prin Regulamentul (CE) nr. 1182/2007 (JO L 273, 17.10.2007, p. 1)